Watch more in iWant or TFC.tv

Noong nakaraang linggo ay pinirmahan ni Pangulong Rodrigo Duterte ang batas na nagmamandato ng 105 araw ng maternity leave sa mga kapapanganak lamang na ina.

Nagbabala dati ang isang grupo na posibleng madehado pa ang mga babae sa pagkuha ng trabaho kapag naisabatas ito. Pero ayon kay Atty. Noel Del Prado, protektado ang mga babae sa diskriminasyon sa expanded maternity leave.

Ayon kasi sa Republic Act 11210 o Expanded Maternity Leave (EML) Law may parusang multa o kulong ang mga empleyadong mapapatunayang sinasadya na mas pumili ng mga aplikanteng lalaki sa kanilang mga kompanya.

"Dito sa mismong batas may pagbabawal sa diskriminasyon sa babae. Kahit na noong nasa mas nauna pang batas, nakapaloob na diyan 'yung anti-discrimination provision," ani Del Prado sa "Usapang de Campanilla" ngayong Huwebes.

Narito ang nakapaloob sa Seksyon 16 ng batas:

"No employer whether in the public or private sector shall discriminate against the employment of women in order to avoid the benefits provided for in this act."

Ibig sabihin, ayon kay Del Prado, bawal din ang mga iba't ibang pagpapakita ng diskriminasyon sa mga kababaihan na kumuha o kukuha ng maternity leave gaya ng constructive dismissal o ang hindi boluntaryong pagpapa-resign sa mga babaeng empleyado.

Dapat lang aniya na patunayan ng naturang empleyado na nadi-discriminate siya sa trabaho.

Ayon sa RA 11210, may multang P20,000 hanggang P200,000 multa at anim hanggang 12 taong pagkakakulong ang mga employer na mapapatunayang magdi-discriminate ng aplikante o empleyadong babae.